
Az Energy Clutch és a terheléskezelő rendszerek alkalmazása a lakossági háztartásokban

Az Energy Clutch lakossági alkalmazása napjaink egyik legégetőbb energetikai kérdése. Ezen technológia lakossági alkalmazása nemcsak segítené a fogyasztókat, hanem lehetővé tenné egy közösség, vagy akár egy egész ország energetikai függetlenedését is a megújuló energiaforrások egyre nagyobb mértékű integrálásával.
A kutatásom célja az volt, hogy kidolgozzak a meglévő okoshálózati technológiák, illetve terheléskezelő rendszerek alkalmazásával egy olyan alternatív energiaellátási formát, amely nem csak környezettudatosabbá és fenntarthatóbbá tenné a lakossági energiaellátást, hanem decentralizálná is azt, csökkentve ezzel a központi energiatermelő üzemektől való függést. Továbbá célként tűztem ki, hogy egy lakossági modell létrehozásával rávilágítsak arra, milyen módon is lehetne csökkenteni a kisfogyasztók áramra szánt kiadásait. A kutatásomat és a felépített modellt tudományos publikációk és cikkek felhasználásával hoztam létre. A modell felépítéséhez egy lakossági háztartás valós energiafelhasználási adatait vettem figyelembe. Összegyűjtöttem az adatokat, majd az általam megalkotott matematikai formulák segítségével elvégeztem a szükséges számításokat. A rendszer működését egy Energy Clutch modullal integrált terheléskezelőrendszer szabályozná az aktuális piaci áramár függvényében. A számítások elvégzése után arra az eredményre jutottam, hogy napjainkban már megvalósítható lenne egy ilyen modul alkalmazása a lakossági hálózatokon, amennyiben az kifejlesztésre kerülne. A módszerem szerint a napelemek által termelt többletáramot így képesek lennénk eltárolni nagykapacitású akkumulátorokon, ezzel csökkenthetnénk a hálózati terheltséget, kiadásainkat, illetve károsanyag- kibocsátásunkat is. Következtetésként levonható, hogy a hálózati energiaellátás jövője ebben a technológiában rejlik, hogy szükségszerű lenne az ezt célzó kutatásokat kormányzati, akár állami szinten is támogatni egy zöldebb és fenntarthatóbb jövő elérésének érdekében.



